กรมการข้าว ร่วมกับ 4 สมาคมใหญ่  ปฏิวัติการทำนาสู่ความยั่งยืน ยกระดับข้าวรักษ์โลก BCG Model
นายณัฏฐกิตติ์ ของทิพย์ อธิบดีกรมการข้าว เปิดเผยว่า จากบันทึกข้อตกลงความร่วมมือในการปฏิวัติการทำนาสู่ความยั่งยืน สืบเนื่องจากการที่ทางสมาคมพัฒนาเศรษฐกิจเกษตรรักษ์โลก เป็นผู้พัฒนาส่งเสริมชาวนาและเกษตรกรผ่านโครงการข้าวรักษ์โลก BCG Model โดยที่ผ่านมาเป็นโครงการนำร่องระยะที่ 1 ที่สำนักงานกองทุนหมู่บ้านและชุมชนเมืองแห่งชาติ เป็นผู้จัดสรรงบประมาณ ปัจจุบันโครงการใกล้แล้วเสร็จและกำลังจะเริ่มโครงการนำร่องระยะที่ 2 อีก 60 กองทุนหมู่บ้าน ในเดือนธันวาคม 2565 นี้ อีกทั้งกรมการข้าว กระทรวงเกษตรและสหกรณ์ ให้ทำการยกระดับโครงการข้าวรักษ์โลก BCG Model จึงเป็นที่มาของความร่วมมือในการปฏิวัติการทำนาสู่ความยั่งยืน โดยสัญญาความร่วมมือฉบับนี้จัดทำเพื่อแสดงถึงความร่วมมือของ 4 สมาคมฯ ที่ต้องการเข้ามาช่วยเหลือสนับสนุนเกษตรกรชาวนาไทยให้ทำการปฏิวัติการทำนาสู่ความยั่งยืน ตามแนวทางของนายกรัฐมนตรี ที่ต้องการให้ชาวนานักรักษ์ นักพัฒนาสามารถพัฒนาการทำนาของตนเอง ไปเป็นการทำนาแบบประณีต เลิกใช้ปุ๋ยเคมี สารเคมี ยาฆ่าแมลง ยาฆ่าหญ้า ทำให้ได้ข้าวที่ดีมีคุณภาพ ปลอดสารพิษ ดีต่อสุขภาพ เป็นมิตรกับสิ่งแวดล้อม ใช้การตลาดนำการเพาะปลูก ภาคีโรงสีเข้ามารับซื้อข้าวในราคาที่เหมาะสม ตามนโยบาย BCG Model ที่ทำให้เกษตรกรลดต้นทุนในการเพาะปลูก มีรายได้เพิ่มขึ้นและมีคุณภาพชีวิตที่ดีเพิ่มขึ้นอย่างยั่งยืน